
	[bookmark: nev]KRIZSÁN PATRIK
patrik.rozsos@gmail.com
mezőgazdasági mérnöki
BSc, 7. félév
Magyar Agrár- és Élettudományi Egyetem
Környezettudományi Intézet
	
[bookmark: _GoBack]






Témavezető:
	Dr. Balázs Gábor
egyetemi adjunktus, MATE KERTI




Különböző tápanyagszintek vizsgálata a sajátgyökerű és oltott görögdinnye termesztésben

Pályamunkám a sajátgyökerű, valamint az oltott görögdinnye termesztés esetében is a vízben oldható műtrágyák formájában, öntözéssel egymenetben kijuttatott, különböző tápanyagszintek vizsgálatára koncentrálódott a tenyészidőszak során. Azon belül is a makrotápelemek - nitrogén, foszfor, kálium – kijuttatását helyeztem előtérbe. A sajátgyökerű és az oltott palánták esetében is kíváncsi voltam arra, hogy a nitrogén, foszfor és kálium mennyiségének változtatása befolyásolja-e, és ha igen, akkor pozitív vagy negatív irányba a növény fejlődését, illetve a termés mennyiségét, minőségét vagy tömegét. Ennek érdekében mind a két típusú palántánál 4 különböző tápanyagszintet állítottam fel, két ismétlésben, amelyek közül kidolgoztam egy foszfor-, egy nitrogén-, és egy káliumtúlsúlyos, illetve egy olyan tápanyagszintet is, amelyben egyenlő arányban volt mind a három tápelem.
Célom volt a sajátgyökerű és az oltott görögdinnye termesztésben is egy olyan öntözéssel egymenetben kijuttatható tápanyagutánpótlás kidolgozása a tenyészidőszak során, amely pozitív hatással van a növény fejlődésére, terméshozamára. Ennek érdekében hajtásnövekedés vizsgálatot, nő-, és hímivarú virágok számolását, illetve termésmennyiséggel kapcsolatos (terméshozam, kezelésenkénti termésszám, átlagtömeg) méréseket, számításokat végeztem. Fontosnak tartottam a termés minőségét, illetve a termelés jövedelmezőségét is, amelyek érdekében refrakciómérést, a termés apadásának vizsgálatát, érzékszervi vizsgálatot, valamint költségszámításokat is végeztem.
A kísérletem rámutatott arra, hogy a palántaültetést követően, az első virágzási periódus előtt, illetve közben öntözéssel egymenetben kijuttatott magas foszforhatóanyag pozitív hatással van az oltott növények fejlődésére, illetve termésmennyiségére, és -minőségére az egész tenyészidőszak során.
Ezen kívül megbizonyosodtam arról, hogy a termésérés időszakában szintén öntözéssel egymenetben kijuttatott nagyobb mennyiségű káliumhatóanyag a termésmennyiséggel kapcsolatos eredményekre, az első virágzási periódus előtt és közben kijuttatott magasabb foszforhatóanyag pedig a virágok differenciálódására, illetve a termésminőségre van kedvező hatással a sajátgyökerű növények esetében.
A kísérletem rámutatott arra a tényre is, hogy az oltott palánták magasabb terméshozamot, nagyobb termésszámot, és átlagtömeget eredményeznek a sajátgyökerű növényekkel szemben. Ebből kifolyólag jövedelmezőbb is a termesztésük, még a magasabb beművelési költségük ellenére is.



